Šutaj Eštok, Matúš, minister vnútra SR (2024-02-01):
Ďakujem pekne. Ďakujem aj za otázku. Áno, ja som viackrát hovoril o tom, že človek, ktorý stál na čele Policajného zboru za bývalej vládnej koalície, človek, ktorý de facto stál posledného roka na čele ministerstva vnútra, milovník luxusu a jeden z przniteľov právneho štátu na Slovensku, pán Hamran, ktorý tu je tak velebený veľkou časťou tuná opozičných kolegov, ale aj drvivou väčšinou liberálnych médií, bol známy tým, že si veľmi-veľmi potrpel na svoj luxus, čo je prirodzené, každý máme nejaké záľuby, ale on využíval tú svoju mániu v luxuse nielen zo svojich vlastných peňazí, čo je, samozrejme, úplne v poriadku, ale najmä z peňazí daňových poplatníkov. A ja som viackrát hovoril, že ten Augiášov chliev, aký som našiel na ministerstve vnútra po pánovi Mikulcovi, ale najmä po pánovi Hamranovi a kolegoch z Progresívneho Slovenska, pánovi Ódorovi, bol neuveriteľný, pretože to bol pán Ódor, ktorý sa bál pána Hamrana, on dostával pokyny. Pán Hamran rozdával pokyny, nie pán Ódor, ktorý bol svojho času poverený aj vedením ministerstva vnútra. Takže auditujeme stále ten Augiášov chliev, ale čo sa nám podarilo už zatiaľ nájsť, je to, čo je tak veľmi jednoduché, nájdené, a to sú, to sú autá. V autách bol pán Hamran perfektný. Miluje autá, miluje luxusné autá a ja vám prečítam, čo všetko sme našli a či si myslíte, že takto by sa mali správať štátni úradníci, či takéto autá potrebujú, na aké podmienky a za akých podmienok boli obstarané. Chcem vás informovať, keďže ste tu zákonodarný zbor, že ja budúci týždeň plánujem aj veľkú tlačovú konferenciu, kde budeme hovoriť o nákupe policajných áut, kde sa budeme venovať pánovi Mikulcovi aj pánovi Hamranovi, ako nehospodárne, neefektívne a netransparentne obstarávali hybridné autá. Ako si zo štátnej kasy urobili klondajk tí, o ktorých sa nehovorí v tom kúte hanby, ako spravovali Slovensko ľudia od Igora Matoviča, aká korupcia tu prebiehala a aké trestné oznámenia budú vo veci padať. Čiže to je téma, ktorej budúci týždeň sa ja veľmi rád povenujem. Verím, že potom aj média tomu dajú náležitú pozornosť, aby sme vedeli, ako netransparentne sa tu autá kupovali, aké vývary tu komu išli na základe akých schém. Myslím, že to bude ešte veľmi veselé. Páni Mikulec, Hamran a ďalší, nechcel by som byť vo vašej koži. A teraz k tomu, čo ste sa ma pýtali, aké luxusné autá si pán Hamran zadovážil. Tak začnime od roku 2021, kedy na výnimku z verejného obstarávania boli zakúpené pre potreby pána Hamrana primárne štyri kusy BMW X4 v červenej koži alkantara. Rovnako bol zakúpený luxusný automobil L Lexus RX 450h rovnako na výnimku. V roku 2022 bolo rovnako na výnimku dvakrát obstarané motorové vozidlo, aké iné, BMW 530d a dvakrát BMW X3 rovnako pre potreby pána Hamrana, Mikulca a ďalších. V 2022 to bolo rovnako päťkrát 540i BMW a jedno 530d BMW na výnimku. V roku 2023, aby aj pán Ódor z toho niečo mal, štyrikrát BMW 530d a trikrát, pardon, jedno ešte BMW X3. To boli nákupy, ktoré si pán Hamran zaobstaral. A, samozrejme, poriadny papaláš potrebuje poriadne veľké auto, tak teraz nie nákup, ale výpožička od firmy, ktorú si, prosím, zapamätajte, volá sa Effective cars. Myslím si, že vo verejnom priestore a pri orgánoch činných v trestnom konaní toto meno ešte bude veľa behať, veľa zaznie vo verejnom priestore v rámci rôznych schém, aké si títo ľudia prichystali. Tak od tejto firmy si kto iný, ako naši papaláši pán Mikulec s pánom Hamranom požičali poriadne BMW 740d xDrive... (Prerušenie vystúpenia časomerom.)